*Aviz la proiectul deciziei Cu privire la stabilirea unor acțiuni*

Consiliul municipal Chișinău

*privind creșterea eficienței sistemului public*

*de alimentare cu apă și canalizare*

*în municipiul Chișinău*

În contextul examinării proiectului de decizie Cu privire la stabilirea unor acțiuni privind creșterea eficienței sistemului public de alimentare cu apă și canalizare în municipiul Chișinău, S.A. ”Apă-Canal Chișinău”, în calitate de operator al serviciului public de alimentare cu apă și de canalizare în mun. Chișinău, expune următoarele.

Potrivit, art. 26 alin. (4) din Legea nr.303/2013 privind serviciul public de alimentare cu apă și de canalizare, achiziţionarea, instalarea, exploatarea, întreţinerea, reparaţia, înlocuirea şi verificarea metrologică a contoarelor se efectuează:

a) *la branşamentele blocurilor locative, la casele individuale* – de către operator, din contul mijloacelor financiare prevăzute în tariful pentru serviciul public de alimentare cu apă potabilă, de canalizare şi/sau de epurare a apelor uzate, calculate conform Metodologiei de determinare, aprobare şi aplicare a tarifelor pentru serviciul de alimentare cu apă, de canalizare şi de epurare a apelor uzate, aprobată de Agenţie;

b) *în apartamentele din blocurile locative cu care sunt încheiate contracte directe cu operatorul sau la încheierea contractului direct cu operatorul* – de către operator, din contul mijloacelor financiare prevăzute în tariful pentru serviciul public de alimentare cu apă potabilă, de canalizare şi/sau de epurare a apelor uzate, calculate conform Metodologiei de determinare, aprobare şi aplicare a tarifelor pentru serviciul de alimentare cu apă, de canalizare şi de epurare a apelor uzate, aprobată de Agenţie;

c) *la alţi consumatori* – conform contractului încheiat între consumator şi operator sau între consumator şi administratorul blocului locativ, din contul mijloacelor financiare ale consumatorului.

În sensul normei citate, operatorului serviciului public de alimentare de apă și de canalizare îi revine sarcina primară de instalare a aparatelor de măsurare (contoarelor) pentru situațiile descrise și în același timp, operatorul selectează și coordonează tipul de contor care urmează a fi instalat, conform modelelor aprobate şi incluse în Registrul de stat al mijloacelor de măsurare al Republicii Moldova, cu indicarea parametrilor şi caracteristicilor tehnice ale acestora în condiţiile tehnice prevăzute în contractul încheiat între consumator şi operator.

Reieșind din textul legii, precum și din situația de fapt care se atestă, în special în raza de acoperire a serviciului prestat, S.A. ”Apă-Canal Chișinău” susține inițiativa de aprobare și avizează pozitiv proiectul deciziei Cu privire la stabilirea unor acțiuni privind creșterea eficienței sistemului public de alimentare cu apă și canalizare în municipiul Chișinău, invocând următoarele.

Inițial menționăm că, necesitatea instalării contoarelor cu citire la distanță reiese din avantajele pe care ni le asigură un sistem de colectare si transmitere a datelor, implementare a sistemului dat va avea efecte economice, sociale și de mediu semnificative și anume:

- Citirea la distanţă a datelor de consum pentru fiecare contor de apă instalat, în orice spaţiu, clădiri cu multe etaje, întreprinderi industriale, oficii, etc.

- Posibilitatea de a integra automat datele despre consum ale consumatorilor în sistemul de facturare, ceea ce face ca facturarea sa fie automata pentru fiecare utilizator în parte, fără implicarea factorului uman (salariați - ingineri).

- Introducerea automata a datelor de pe contor în factură facilitează utilizarea serviciului de către consumatori și care nu vor fi obligaţi să completeze facturile de plată la capitolul ”*datele contorului*”.

- Eficientizarea costurilor operaţionale pentru furnizor şi sporirea gradului de încredere a utilizatorului final.

- Transparenţa sistemului, care permite identificarea şi eliminarea diferenţei de volum a serviciilor prestate, care apare dintre datele înregistrate de contorul de la branşament şi datele contoarele consumatorilor finali.

- Rapiditate, exactitate, eliminarea factorului uman în totalitate, prin integrarea bazei de date în programul informatic utilizat de S.A. ”Apa-Canal Chișinău” şi eliminarea intervenţiilor neautorizate;

- Semnalizarea în timp util a anumitor consumuri nejustificate care reprezintă pierderi, cu consecinţe negative asupra construcţiilor, domeniului public/privat;

- Semnalizarea în timp real a disfuncționalităților contoarelor, ceea ce conduce la posibilitatea luării unor măsuri imediate, utilizând resurse minime.

- Crearea unei baze de date care sa răspundă în orice moment la aspecte privind: situaţia contoarelor, starea tehnică a contoarelor, cantitatea de apă înregistrată pe fiecare consumator, etc.

Adițional, menționăm că potrivit pct.13.9 din NCM G.03.03:2015 (MCH 4.01-02) Instalații interioare de alimentare cu apă și canalizare, contoarele de apă rece și caldă instalate în clădiri de locuit și publice (inclusiv pe racordurile la apartament), trebuie să aibă dispozitive de formare a impulsurilor electrice, precum și senzori de impulsuri electrice demontabili sau staționari.

Contoarele de apă, instalate pe racordurile la apartamente, trebuie să aibă o clapetă de întreținere încorporată sau montată în nodul apometric și o protecție împotriva falsificării indicațiilor contorului sub acțiunea magneților permanenți din exterior.

**Cu respect,**

**Director general interimar Anatolie Lichii**

Valentina Revenco 0(22)256961